มหกรรมไกล่เกลี่ยหนี้สินครัวเรือน ครั้งที่ 70 จังหวัดนนทบุรี ช่วยแก้ไขปัญหาหนี้สินและปัญหาความเดือดร้อนของประชาชน
นายสมศักดิ์ เทพสุทิน รัฐมนตรีว่าการกระทรวงยุติธรรม เปิดงานมหกรรมไกล่เกลี่ยหนี้สินครัวเรือน ครั้งที่ 70 จังหวัดนนทบุรี และยุติธรรมพบประชาชน ประจำปี 2565 พร้อมด้วยนายอภิชัย อร่ามศรี รองผู้ว่าราชการจังหวัดนนทบุรี เยี่ยมชมบูธนิทรรศการจากหน่วยงานต่างๆ ในสังกัดกระทรวงยุติธรรม การพบปะประชาชนพร้อมทั้งให้คำปรึกษาการไกล่เกลี่ยข้อพิพาทก่อนการฟ้องคดีและหลังฟ้องคดีรัฐมนตรีว่าการกระทรวงยุติธรรม กล่าวว่า รัฐบาล โดย พลเอก ประยุทธ์ จันทร์โอชา นายกรัฐมนตรี ได้เล็งเห็นถึงความสำคัญของการแก้ไขปัญหาหนี้สินและปัญหาความเดือดร้อนของประชาชน จึงได้กำหนดให้ปี 2565 เป็นปีแห่งการแก้หนี้ภาคครัวเรือนและประกาศให้เป็นปีแห่งการแก้หนี้ภาคครัวเรือน 8 ด้าน กระทรวงยุติธรรม จึงได้ดำเนินการตามนโยบายของรัฐบาลเพื่อช่วยแก้ไขปัญหาหนี้สินและปัญหาความเดือดร้อนของประชาชน กระทรวงยุติธรรมมีกลไกที่สามารถดำเนินการได้ จำนวน 4 ด้าน ได้แก่ การแก้ปัญหาหนี้กองทุนเงินให้กู้ยืมเพื่อการศึกษา หนี้เช่าซื้อรถยนต์และรถจักรยานยนต์ หนี้บัตรเครดิตและสินเชื่อส่วนบุคคล และการปรับปรุงขั้นตอนกระบวนการยุติธรรม โดยมอบให้กรมคุ้มครองสิทธิและเสรีภาพ และกรมบังคับคดี ร่วมบูรณาการกับกองทุนเงินให้กู้ยืมเพื่อการศึกษา หรือ กยศ. และสถาบันการเงินเพื่อให้บริการประชาชนที่ได้รับความเดือดร้อน ดำเนินการไกล่เกลี่ยข้อพิพาททั้งก่อนฟ้องและภายหลังคำพิพากษาคดี ด้วยการจัดโครงการมหกรรมไกล่เกลี่ยหนี้สินครัวเรือน และยุติธรรมพบประชาชนทั่วประเทศ